
VEDTEKTER

FOR LILLEHAMMER FRIVILLIGSENTRAL (LFS)      

Vedtatt av styret 18.02.2019

§  1.  Stifter og kapital  

Lillehammer Frivilligsentral er en alminnelig stiftelse med adresse i Lillehammer kommune, opprettet 19.03.1996. 

Grunnkapitalens størrelse, som kan økes i samsvar med stiftelseslovens § 16, var pr. 31.12.2017    2 100 kroner.   
                                                                                                                                                   Grunnkapitalen er urørlig og kan ikke nedsettes uten i samsvar med stiftelseslovens § 17.

Det er en forutsetning at driften av Lillehammer Frivilligsentral skjer ved bevilgning av offentlige midler. Det bør inngås samarbeidsavtale med Lillehammer kommune. Lillehammer Frivilligsentral har mulighet for å motta private tilskudd og gaver. 


§  2.  Formål og prinsipper for arbeidet i Frivilligsentralen 

Stiftelsen har som formål å stimulere enkeltpersoner og grupper i kommunen til å bruke seg selv i frivillige nærmiljøtjenester.

· Frivilligsentralen bygger sin aktivitet på et humanistisk menneskesyn og respekt for menneskerettigheter.

· Frivilligsentralen skal ta initiativ til frivillige tiltak som det er klare behov for i vårt nærmiljø.  Politikere, offentlige organer, organisasjoner, grupper og privatpersoner kan definere slike behov.

· Det skal legges vekt på å skape trygghet og likeverd mellom den frivillige som yter innsats, og brukeren som mottar hjelp/støtte.

· Frivilligsentralen skal bidra til å skape gode sosiale nettverk slik at enkeltmennesker gjennom deltakelse i frivillige aktiviteter kan føle tilknytning og tilhørighet til nærmiljøet spesielt og kommunen generelt. 

§  3.  Virksomhet   

LFS skal
· være en møteplass, koordinator og ressurs-sentral for frivillig innsats i Lillehammer
· være en pådriver og tilrettelegger for frivillige tiltak som det er behov for i nærmiljøet, f.eks. prosjekter som Småjobbsentralen
· utvikle gode samarbeidsmodeller mellom profesjonelle og frivillige
· bidra til økt samarbeid mellom ulike frivillige organisasjoner, 
selvhjelpsgrupper og det offentlige
· sørge for at de frivillige har relevant kompetanse for de oppgavene som skal løses
· nå ut med informasjon om frivillig, sosialt arbeid.

Den frivillige innsatsen skal være et tillegg til offentlig virksomhet og skal ikke erstatte eksisterende tiltak.

Forøvrig drives stiftelsen i samsvar med de lover og regler som til enhver tid gjelder for alminnelige stiftelser.



§  4.   Styret

§  4.1 Valg, organisering, funksjonstid

Styret er LFS øverste organ og består av fem medlemmer og to varamedlemmer som alle velges av årsmøtet. 
Styrets medlemmer velges med en funksjonstid på to år, varamedlemmene med en funksjonstid på ett år. 
Styremedlemmer kan maksimalt sitte sammenhengende i styret i 6 år. 
Styret velger selv nestleder og oppnevner selv eventuelle andre funksjoner blant styret.

Styret kan treffe beslutning når mer enn halvdelen av styremedlemmene er til stede eller deltar i styrebehandlingen. Styret kan likevel ikke treffe beslutning uten at alle medlemmene av styret så vidt mulig er gitt anledning til å delta i behandling av saken. Har et styremedlem forfall, skal varamedlem innkalles.

Ved likt stemmetall har lederen dobbeltstemme. I lederens fravær er det nestleder eller den valgte møteleder som har dobbeltstemme.


§  4.2 Styrets funksjon

Styret representerer stiftelsen utad og har ansvar for at LFS blir drevet i samsvar med vedtektene.  Styret har økonomi-, regnskaps- og budsjettansvar for LFS og skal føre forsvarlig kontroll med de økonomiske disposisjoner.

Regnskapet skal følge kalenderåret og være avsluttet og revidert i samsvar med årsmøtets tidsplan.

Styret har ansvar for at revisorattestert regnskap og årsrapport sendes relevante offentlige institusjoner/organer.

Styret plikter å føre protokoll som skal inneholde de vedtak og uttalelser styret gjør på møtene. Protokollen skal underskrives av alle de medlemmer som har deltatt i styrebehandlingen. 

Styret skal føre årsmøteprotokoll, jf. § 5.

§  4.3 LFS Daglig leder

Daglig leder fungerer som styrets sekretær.  Vedkommende er også saksforbereder for styret, i samarbeid med styrets leder.
 Daglig leder i LFS har møte, tale- og forslagsrett i styret.
Styret ansetter daglig leder, og om nødvendig annet lønnet personell til å stå for driften av LFS etter gjeldende regler og retningslinjer.
Styrets leder er daglig leders nærmeste overordnede.
Stillingsbeskrivelse utarbeides av styret.
Daglig leder gis prokura med fullmakt til å opptre og underskrive på vegne av foreningen. I økonomisk sammenheng kan dette begrenses av styrevedtak.


§  5  Årsmøtet

§  5.1 Tidsplan og -frister
· Årsmøtet holdes hvert år innen utgangen av april.. 
· Varsling av årsmøtet skal skje minimum 6 uker i forveien.  
· Saker som ønskes behandlet må være mottatt av styret minst 4 uker før den fastsatte årsmøtedato.  
· Innkalling med sakliste og sakspapirer blir sendt representantene innen 2 uker før møtet.

Det innkalles til ekstraordinært årsmøte dersom 1/3 av representantene, eller styret, krever det.


§  5.2 Representanter og rettigheter
På årsmøtet kan disse møte med tale- og stemmerett:
· 1 representant for hver av de organisasjoner som har bidratt til grunnkapitalen, eller som senere har tilført fastsatt beløp og som vil arbeide for stiftelsens formål. 
·  Lillehammer kommune kan eventuelt oppnevne 2 representanter.  
· Styret og ansatte har talerett.  
· Årsmøtet er åpent for alle interesserte og bekjentgjøres i dagspressen.

§  5.3 Dagsorden
Årsmøtet skal behandle de følgende saker:
1. Valg av dirigent, referent, tellekorps og to representanter til å undertegne protokollen, 
2. Avgi uttalelse om årsmelding, regnskap og neste års budsjett/handlingsplan.
3. Valgkomiteen legger fram forslag til Styre:
a. Styreleder for to år.
b. 2 styremedlemmer for en toårsperiode  
c. 2 varamedlemmer for ett år.   
4. Valg av valgkomité på 3 medlemmer for ett år.
5. Oppnevning av revisor for ett år.
6. Behandle innkomne saker,
   
Årsmøtet har for øvrig de fullmakter som går fram av § 36 i stiftelsesloven, med unntak av 
bokstav g.  

§  5.4 Valgkomite, valgbarhet
· Valgkomiteen legger fram skriftlig forslag til kandidater til styret senest 3 uker før årsmøtet.  I tillegg til styremedlemmer, skal framlegget inneholde forslag på 2 varamedlemmer

· Representanter med stemmerett kan også komme med forslag på styremedlemmer. 

· Styremedlemmene, som må være myndige, blir valgt for to år om gangen, med mulighet til å bli gjenvalgt for nye to år.  Etter seks år sammenhengende i styret kan man ikke velges på nytt før om to år.  


§  6.  Vedtektsendring

Vedtektsendringer som ikke innebærer oppløsning, kan vedtas i styret etter at årsmøtet har avgitt uttalelse.



 §  7.  Omdanning/Oppheving/Avvikling

Oppheving/Avvikling skjer etter stiftelseslovens regler om omdanning (kapitel 6, §§45-55).

Vedtak om oppløsning gjøres av styret etter at årsmøtet har gjort vedtak som innebærer
· ønske om avvikling. 
· søkt styret om at stiftelsen avvikles.
· Minst 2/3 av de fremmøtte på årsmøtet må støtte avvikling
· Årsmøtets vedtak må gjentas i ekstraordinært årsmøte minst 3 måneder etter forrige møte. 

Ved avvikling av stiftelsen skal midlene benyttes til stiftelsens formål, eventuelt lignende formål i Lillehammer.

